[{"text_idx": "#000000", "text": "2019. aastal tootmisesse jo\u0303udnud Arkana on Renault\u2019 tulemus katsel lu\u0308u\u0308a kaasa viimasel ajal hoogu koguvas liikumises ehk kupeemaasturite trendis. Renault\u2019 mudelivalikus pole kunagi oma umbes 130 aasta vanuse ajaloo jooksul sellise keretu\u0308u\u0308biga mudelit olnud, aga etteruttavalt peab tunnistama, et Arkana puhul on selle keretu\u0308u\u0308bi kasutusele vo\u0303tmisega pa\u0308ris ha\u0308sti hakkama saadud. Arkana alternatiive on ku\u0308ll raske leida, kuid praktilisuse ja hinna poolest oleks need na\u0308iteks S\u030ckoda Karoq ja Peugeot 3008."}, {"text_idx": "#000001", "text": "Arkanat esmapilgul na\u0308hes tuleb silme ette BMW X4 ning seda peamiselt ku\u0308ljeprofiilide sarnasuse to\u0303ttu. Muus osas on disainilisi erinevusi mudelite vahel u\u0308pris palju ning X4 on omajagu ka suurem, aga ko\u0303ige u\u0308llatavam on see, et ko\u0303ikide erinevuste osas pole isegi BMW juhtivas seisus. Kuigi atraktiivsema ja jo\u0303ulisema u\u0308ldilme jaoks vo\u0303iks mudel olla madalam ja laiem, on meie arust siiski tegemist Renault\u2019 ta\u0308nase koosseisu ko\u0303ige o\u0303nnestunuma disainiga."}, {"text_idx": "#000002", "text": "Ninaosa on sarnane teistegi Renault\u2019 mudelitega ehk u\u0308laosas leiame C-kujulised esituled, mille vahel va\u0308ike trapetsikujuline iluvo\u0303re ning vo\u0303rdlemisi suur logo. Nende all veel kolm eraldiseisvat o\u0303huava ning maasturliku ilme jaoks ka helehall liist po\u0303rkeraua alumisel a\u0308a\u0308rel. Ninaosa on suuremas osas u\u0308mar ja voolujooneline ning u\u0308ksikuid jo\u0303ulisi kerejooni va\u0308lja ei paista, mis teeb ka sellest mudeli ko\u0303ige no\u0303rgema ku\u0308lje."}, {"text_idx": "#000003", "text": "Ku\u0308lgvaatel on Renault\u2019l o\u0303nnestunud va\u0308ga jo\u0303uline siluett. Nina vo\u0303iks vaid teravam ning kogu kere veidi madalamal olla. Eriliselt va\u0308ljapaistvaid kerejooni ku\u0308ll pole, aga olenemata sellest ei saa o\u0308elda, et Arkana ku\u0308lgvaade igav oleks. Valge kereva\u0308rviga sobivad mustad aknaraamid ja peeglid, tumedad tagaaknad ning mo\u0308o\u0308da alla\u0308a\u0308rt kulgev must riba. Arkana veljevalikus on 17- ja 18-tollised valuveljed. Demoso\u0303iduki 18-tollised on suuruselt enam-va\u0308hem parajad ning na\u0308evad ka va\u0308limuselt viisakad va\u0308lja."}, {"text_idx": "#000004", "text": "Tagaosa on Arkana ko\u0303ige tugevam ku\u0308lg. Kui mo\u0303ningate kupeemaasturite puhul na\u0308eme, et tagaakna va\u0308ikse kalde to\u0303ttu ja\u0308a\u0308b pagasiluugi vertikaalne ku\u0308lg hiiglama suureks, mis muudab tagaku\u0308lje igavaks, siis Arkana tagaku\u0308ljel on ko\u0303ik proportsionaalselt ja sisukuselt pea ideaalne. Huvitavust lisab kergelt tiiba meenutav tugevam kerejoon pagasiluugi murdekohas ning selle all asuvad ilusad ja parajalt suured tagatuled. Po\u0303rkeraua madalamal osal leiame ku\u0308ll o\u0303huavasid imiteerivad disainpaneelid, kuid o\u0303nneks pole peidetud va\u0308ljalasketoru asendatud mo\u0303ne ebafunktsionaalse su\u0308visega. Kupeeliku pagasiluugi to\u0303ttu on pagasiruumi ava mo\u0303nusalt lai, mis ho\u0303lbustab kauba laadimist 513-liitrisesse ruumi. Hu\u0308briidi puhul va\u0308hendavad akud pagasiruumi 480 liitri peale."}, {"text_idx": "#000005", "text": "Arkana salong on Renault\u2019de mudelivalikus u\u0308ks parimaid. Kuigi tehnoloogia ja va\u0308limuse poolest on enamik detaile teiste mudelite omadega identsed, on Arkanas interjo\u0308o\u0308ri kvaliteet ma\u0308rgatavalt ko\u0303rgem. Elemendid pu\u0308sivad kindlalt paigal ja ka plastikosad pole peale koputades klo\u0303bisevad."}, {"text_idx": "#000006", "text": "Keskmist kasvu so\u0303itjate puhul on Arkanaga vo\u0303imalik ka neljakesi so\u0303ita, aga kui mudeliga soovivad so\u0303ita pikemat kasvu isikud, on tagarea esimeseks probleemiks madal lagi ning pikkade reisijate korral esipingis ei ja\u0308a\u0308 ka tagumise rea jalaruumist u\u0308sna kiiresti midagi alles."}, {"text_idx": "#000007", "text": "Riidest istmed pole aga ko\u0303ige o\u0303nnestunumad. Esiteks on istmed u\u0308pris ko\u0303vad ning pead on mugavam hoida pu\u0308sti, kui toetada peatoe vastu. Samuti vo\u0303iksid esireas liikuda istmed veel madalamale, et parima asendi leiaksid ka pikad inimesed. Materjal tundub aga tugev ning istmed on parajalt laiad, et keskmist kasvu reisijaid toetatult paigal hoida."}, {"text_idx": "#000008", "text": "Multimeedia on ta\u0308pselt sama eelnevaltki testitud Renault\u2019 mudelite omadega. Riistvara poolest on valikus 7- ja 9.3-tolline puutetundlik ekraan, mis on portreeasetuses paigaldatud keset armatuuri. Tarkvara on kasutajaso\u0303bralik, piisavalt kiire ja omab veidi isikupa\u0308rastamise ruumi ning ainukeseks no\u0303rkuseks konkurentide ees on vo\u0303ibolla graafikate lihtsus ja kohati vigase eesti keelega kasutajaliides. Ekraani all on paar kiirteenuppu so\u0303iduki seadistamiseks ning nende all on kolm rullikut kliimasa\u0308tete muutmiseks. Tegemist on igati u\u0308heselt mo\u0303istetava su\u0308steemiga ning hea puhta va\u0308ljana\u0308gemise ko\u0303rvalt on seda ka lihtne kasutada. Parima helikogemuse jaoks tasub Arkana lisavarustusse valida ka Bose helisu\u0308steem."}, {"text_idx": "#000009", "text": "Olenevalt varustusastmest saab Arkana 4.2- vo\u0303i 7-tollise digitaalse na\u0308idikutabloo. Tarkvara poolest on suur ro\u0303hk pandud selle su\u0308steemi va\u0308ljana\u0308gemisele ning seeto\u0303ttu kuvatakse va\u0308rvilistel graafikatel peamiselt vaid vajalik info. Vaateid on vo\u0303imalik muuta ise vo\u0303i siis seadistada need so\u0303idurez\u030ciimidega muutuma. Sama kehtib ka miljo\u0308o\u0308valgustuse va\u0308rvi kohta."}, {"text_idx": "#000010", "text": "Arkana rool on muidu kvaliteetne, aga ka\u0308sitsemine vo\u0303iks kohati vajada veidi rohkem jo\u0303udu. Hetkel ja\u0308a\u0308b aga tunne, et fu\u0308u\u0308siline side rooli ja rataste vahel puudub, mis vo\u0303ib so\u0303iduki tajumist teel mo\u0303jutada. Roolipealsed nupud on mo\u0303nusa paigutuse ja kvaliteediga ning o\u0303nneks asetatud veidi reljeefselt, et oleks vo\u0303imalik soovitud lu\u0308litile pihta saada ilma pilku teelt to\u0303mbamata. Vasakpoolsel kodaral on nupud pu\u0308sikiiruse hoidja seadistamiseks, parempoolsel na\u0308idikutabloo ja ka\u0308ed-vaba su\u0308steemi jaoks. Multimeedia juhtimise on Renault ja\u0308llegi asetanud lisakangile rooli taha, alla paremale. Seda pole ku\u0308ll keeruline kasutada, aga selle kvaliteet ja paiknemine ja\u0308tab kangist va\u0308ga ja\u0308relturul pakutava lisa tunde."}, {"text_idx": "#000013", "text": "Testmudeliks oli hu\u0308briidlahendusega Arkana. Jo\u0303uallika osas on tegemist su\u0308steemiga, mis on piisavalt vo\u0303imas ja sujuv, et pakkuda rahulikku so\u0303itu, aga mis annab pea null emotsiooni. Elektrimootor teeb kohaltvo\u0303tud vaikseks ja sa\u0308a\u0308stlikuks ning kiirendades on peaaegu vo\u0303imatu tajuda, mil jo\u0303uallikas vahetub. Pedaalile tugevamalt vajutades on kiirendust aga u\u0308pris va\u0308he ning see on emotsioonitult lineaarne. Vedrustuse poolest on turul kindlasti pehmemaid maastureid, aga Tallinna teedel saab Arkana ikkagi va\u0308ga ha\u0308sti kehvades oludes teedega hakkama."}, {"text_idx": "#000014", "text": "Arkana juhiabiliste hulgas on kohanduv pu\u0308sikiirusehoidik, so\u0303idurajahoidja, aktiivne ha\u0308dapidurdusassistent, pimenurga ja liiklusma\u0308rkide ja\u0308lgimissu\u0308steem, parkimisanduritega ning tahavaatekaameraga iseparkimise su\u0308steem."}, {"text_idx": "#000015", "text": "Tehniliselt on Arkana vo\u0303imeline olema lausa pereauto, kuid ajapikku vo\u0303ib tagapingil ruumi va\u0308heks ja\u0308a\u0308da, sest ta\u0308iskasvanute puhul napib seal nii jala- kui ka pearuumi. Sestap on Arkana hea valik isikutele, kes enamjaolt so\u0303idavad autoga maksimaalselt kahe vo\u0303i kolmekesi ning soovivad autolt ko\u0303rgemat istumisasendit ja mahukat pagasiruumi."}]